Author: agenda0
Company: agenda

Predkladacia správa

     	Oficiálna návšteva predsedu vlády Slovenskej republiky Mikuláša Dzurindu v Kanade v dňoch 11. - 14. septembra 2001 sa uskutoční na pozvanie predsedu kanadskej vlády Jeana Chrétiena.

Kanada predstavuje vo svetovom kontexte politicky stabilnú a ekonomicky výrazne prosperujúcu krajinu. V bezpečnostnej politike  je uznávanou veľmocou mierových iniciatív.

 Dvojstranné slovensko-kanadské vzťahy nadobudli za posledné 2 roky mimoriadnu dynamiku. Od  r. 1999 do súčasnosti sa uskutočnili  výmeny na najvyššej parlamentnej úrovni, ako i celý rad rokovaní ministrov a štátnych tajomníkov. V uvedenom období navštívili Slovenskú republiku z kanadskej vlády ministerka spravodlivosti, minister obrany, minister zahraničného obchodu, ministerka rozvoja ľudských zdrojov a minister zahraničných vecí. So svojimi rezortnými kolegami v Kanade sa stretli minister životného prostredia, minister spravodlivosti, štátny tajomník ministerstva zahraničných vecí a minister obrany SR. 

Rokovania s kanadskou stranou potvrdili, že medzi SR a Kanadou nejestvujú žiadne otvorené otázky, ktoré by mohli komplikovať ďalší rozvoj dvojstranných vzťahov. Kanadskí partneri konštatovali veľmi vysokú úroveň politického dialógu so Slovenskom, obe krajiny však vyjadrili nespokojnosť so stavom hospodárskej, obchodnej a investičnej spolupráce. Preto  je potrebné hľadať možnosti zlepšenia daného stavu. Kanada je pre Slovensko ústretovým partnerom predovšetkým prostredníctvom Kanadskej medzinárodnej rozvojovej agentúry CIDA s projektom reformy verejnej správy, ako aj projektmi súvisiacimi s riešením rómskej problematiky. Plánovaná oficiálna návšteva predsedu vlády SR M. Dzurindu v Kanade zapadá do uvedeného kontextu. Je v záujme SR, aby sa upevňovaním a rozvojom politických i  ekonomických vzťahov medzi SR a Kanadou pozitívne ovplyvnili  európske a transatlantické  ambície SR. Cieľom návštevy má byť aj prezentovanie SR ako dôveryhodného, spoľahlivého a pripraveného budúceho spojenca v Aliancii, vychádzajúc z doterajšej podpory Kanady pre pozvanie SR do NATO na Pražskom summite 2002. Predsedu vlády SR bude sprevádzať aj skupina podnikateľov SR.

     	Počas návštevy predsedu vlády SR v Kanade sa uskutočnia rokovania a prijatia u najvyšších predstaviteľov Kanady, ako aj na úrovni najvýznamnejšieho priemyselného regiónu - Ontaria. Okrem politickej podpory Kanady ako svetovej veľmoci bude počas rokovaní zdôraznený záujem našej krajiny o rozšírenie ekonomickej dimenzie vzťahov medzi SR a Kanadou vychádzajúc z predpokladu,  že práve spolupráca v hospodárskej oblasti potvrdzuje deklaratívnu pozíciu vysokej úrovne politických vzťahov a dáva obsah rastúcemu počtu  bilaterálnych aktivít. Legislatívnym predpokladom zintenzívnenia ekonomického dialógu bude po schválení NR SR  aj dohoda o zabránení dvojitého zdanenia z mája r. 2001. V rámci štátnej recepcie spojenej s otvorením výstavy súčasných slovenských výtvarníkov sa uskutoční stretnutie slovenskej delegácie s kanadskou krajanskou komunitou. Na podpis sa pripravuje Koprodukčná audiovizuálna dohoda medzi vládou Kanady a SR.  Na rokovania predsedu vlády SR so svojím kanadským partnerom navrhujeme predostrieť  aj problematiku vízovej povinnosti a otvorenia plnohodnotného kanadského zastupiteľstva v Bratislave.